ประกาศคณะกรรมการพิจารณาการทุ่มตลาด และการอุดหนุน เรื่อง การตอบโต้การทุ่มตลาดสินค้าเหล็กลวดคาร์บอนต่ำ ที่มีแหล่งกำเนิดจากประเทศยูเครนและสาธารณรัฐอินโดนีเซีย พ.ศ. 2546
ประกาศคณะกรรมการพิจารณาการทุ่มตลาด
ประกาศคณะกรรมการพิจารณาการทุ่มตลาด
และการอุดหนุน
เรื่อง
การตอบโต้การทุ่มตลาดสินค้าเหล็กลวดคาร์บอนต่ำ
ที่มีแหล่งกำเนิดจากประเทศยูเครนและสาธารณรัฐอินโดนีเซีย
พ.ศ. ๒๕๔๖
 

ด้วยคณะกรรมการพิจารณาการทุ่มตลาดและการอุดหนุน
ภายใต้พระราชบัญญัติการตอบโต้การทุ่มตลาดและการอุดหนุนซึ่งสินค้าจากต่างประเทศ พ.ศ. ๒๕๔๒ ได้มีคำวินิจฉัยขั้นต้นเมื่อวันที่ ๒ ตุลาคม พ.ศ.
๒๕๔๖ ว่า ผู้ผลิตหรือผู้ส่งออกสินค้าเหล็กลวดคาร์บอนต่ำ
ที่มีแหล่งกำเนิดจากประเทศยูเครนและสาธารณรัฐอินโดนีเซีย
ได้ส่งสินค้าเข้ามาทุ่มตลาดและก่อให้เกิดความเสียหายแก่อุตสาหกรรมผู้ผลิตในประเทศ
ซึ่งความเสียหายดังกล่าวเป็นความเสียหายอย่างสำคัญตามมาตรา ๑๙ (๑) แห่งพระราชบัญญัตินี้
มีความจำเป็นต้องป้องกันความเสียหายที่เกิดขึ้นจากการนำเข้าสินค้าทุ่มตลาด
คณะกรรมการจึงเห็นสมควรให้ใช้มาตรการชั่วคราวตอบโต้ การทุ่มตลาดการนำเข้าสินค้าดังกล่าว
และเพื่อประโยชน์ต่ออุตสาหกรรมส่งออกให้ยกเว้นมาตรการตอบโต้การทุ่มตลาดสำหรับสินค้าที่นำเข้ามาเพื่อการส่งออก

อาศัยอำนาจตามความในมาตรา
๗ มาตรา ๔๑ มาตรา ๔๒ และมาตรา ๗๓ (๑) แห่งพระราชบัญญัติการตอบโต้การทุ่มตลาดและการอุดหนุนซึ่งสินค้าจากต่างประเทศ
พ.ศ. ๒๕๔๒ คณะกรรมการออกประกาศไว้
ดังต่อไปนี้

ข้อ
๑ ประกาศนี้เรียกว่า ประกาศคณะกรรมการพิจารณาการทุ่มตลาดและการอุดหนุน
เรื่อง การตอบโต้การทุ่มตลาดสินค้าเหล็กลวดคาร์บอนต่ำ
ที่มีแหล่งกำเนิดจากประเทศยูเครนและสาธารณรัฐอินโดนีเซีย พ.ศ.
๒๕๔๖

ข้อ
๒ ให้เรียกเก็บอากรชั่วคราวหรือให้วางหลักประกันการชำระอากรชั่วคราวเป็นหนังสือค้ำประกันจากธนาคารพาณิชย์ซึ่งดำเนินกิจการหรือมีสาขาดำเนินกิจการในประเทศไทยสำหรับการนำเข้าสินค้าเหล็กลวดคาร์บอนต่ำ
ตามพิกัดอัตราศุลกากรประเภทที่ ๗๒๑๓.๙๑
ตามมาตรฐานผลิตภัณฑ์อุตสาหกรรมเหล็กลวดคาร์บอนต่ำมาตรฐานเลขที่ มอก. ๓๔๘-๒๕๔๐
ที่มีแหล่งกำเนิดจากประเทศยูเครนและสาธารณรัฐอินโดนีเซีย ในอัตราดังนี้
๑) ผู้ส่งออกสินค้าที่มีแหล่งกำเนิดจากประเทศยูเครน
ซึ่งผลิตจาก
-
KRIVOI ROG STATE-OWNED INTEGRATED MINING & METALLURGICAL WORKS
KRIVOROZHSTAL หรือ KRIVOY ROG IRON & STEEL WORKS ให้เรียกเก็บในอัตราร้อยละ ๑๙.๓๗ ของราคา ซี.ไอ.เอฟ.
-
รายอื่น ให้เรียกเก็บในอัตราร้อยละ ๓๔.๐๐
ของราคา ซี.ไอ.เอฟ.
๒) ผู้ส่งออกสินค้าที่มีแหล่งกำเนิดจากสาธารณรัฐอินโดนีเซียซึ่งผลิตจาก
-
P.T ISPAT INDO ให้เรียกเก็บในอัตราร้อยละ ๒๗.๔๖
ของราคา ซี.ไอ.เอฟ.
-
รายอื่น ให้เรียกเก็บในอัตราร้อยละ ๒๗.๔๖
ของราคา ซี.ไอ.เอฟ.

ข้อ
๓
ให้ยกเว้นการใช้มาตรการตอบโต้การทุ่มตลาดในกรณีดังต่อไปนี้
๑) ผู้ประกอบอุตสาหกรรมและผู้ประกอบการค้าเพื่อส่งออกที่นำสินค้าดังกล่าวเข้ามาในราชอาณาจักรและนำเข้าไปในเขตอุตสาหกรรมส่งออก
เพื่อใช้ในการผลิตสินค้าหรือเพื่อการค้าเพื่อการส่งออก
ภายใต้กฎหมายว่าด้วยการนิคมอุตสาหกรรมแห่งประเทศไทย
๒) ผู้ได้รับการส่งเสริมตามกฎหมายว่าด้วยการส่งเสริมการลงทุนที่นำสินค้าดังกล่าวเข้ามาเพื่อการส่งออก
ภายใต้กฎหมายว่าด้วยการส่งเสริมการลงทุน
๓) ผู้นำสินค้าดังกล่าวเข้ามาเพื่อการส่งออก
ภายใต้กฎหมายว่าด้วยศุลกากร
ทั้งนี้
ในการดำเนินการยกเว้นอากรชั่วคราวหรือหลักประกันการชำระอากรชั่วคราวให้ปฏิบัติตามหลักเกณฑ์
วิธีการ
และเงื่อนไขในการยกเว้นอากรขาเข้าเพื่อการส่งออกตามกฎหมายดังกล่าวแล้วแต่กรณีโดยอนุโลม

ข้อ
๔[๑] ประกาศนี้ให้ใช้บังคับเมื่อพ้นกำหนดสามวันนับแต่วันประกาศในราชกิจจานุเบกษาเป็นต้นไป
เป็นกำหนดเวลาสี่เดือน


ประกาศ ณ วันที่ ๙
ตุลาคม พ.ศ. ๒๕๔๖
อดิศัย โพธารามิก
รัฐมนตรีว่าการกระทรวงพาณิชย์
ประธานคณะกรรมการพิจารณาการทุ่มตลาด
และการอุดหนุน











วิภา/ผู้จัดทำ
๖
กันยายน ๒๕๕๔




















































[๑] ราชกิจจานุเบกษา เล่ม
๑๒๐/ตอนพิเศษ ๑๑๙ ง/หน้า ๑๔๘/๑๓ ตุลาคม ๒๕๔๖